钦定古今图书集成/明伦汇编/氏族典/第381卷 > 《廖用贤尚友录》 > 李孚
## 钦定古今图书集成/明伦汇编/氏族典/第381卷 > 《廖用贤尚友录》 > 李孚

按《魏志贾逵传》注：“李孚，字子宪，钜鹿人。建安中，袁尚
领冀州，以孚为主簿。尚与兄谭争斗，出军平原，留审
配守邺，孚随尚行。会太祖围邺，尚欲令配知外动，止
议所遣。孚请往，选温信者三人，不语所之，使具脯粮，
不持兵仗，各给快马，遂辞。尚到梁淇，使从者斫问事，
杖三十枚，系马边投暮诣邺下，鼓一中，自称都督，历”
北围，循表而东而南，步步呵责守围将士，随轻重行
其罚。遂历太祖营前，径从南围角西折，当章门，责怒
守者，收缚之。因开其围，驰到城下，呼城上人，城上人
以绳引，孚得入。守围者以状闻，太祖笑曰：“此非徒得
入也，方且复得出。”孚事讫，请配曰：“城中老弱，不如驱
出之，以省糓也。”配乃夜简别得数千人，皆持白幡，从
三门并出降，使人人持火。孚乃将本所从三人，作降
人服，随辈夜出守围。将士但共观火，不复视围，孚遂
从西北角突围去。后谭击尚走，孚与尚相失，遂为谭
主簿。谭战死，孚归太祖，年七十馀，精断无衰，而术略
不损，终阳平太守。孚本姓冯，后改为李。